এলিসা কুইন্টানা

**এলিসা ভিক্টোরিয়া কুইন্টানা** একজন মার্কিন জ্যোতির্বিজ্ঞানী যিনি নাসা গডার্ড স্পেস ফ্লাইট সেন্টারে জ্যোতির্বিজ্ঞান এবং গ্রহসম্পর্কীয় বিজ্ঞানের ক্ষেত্রে কর্মরত। তার গবেষণার মূল বিষয় হলো বহির্গ্রহের গঠন অধ্যয়নের পাশাপাশি তাদের সনাক্তকরণ এবং বৈশিষ্ট্য নির্ধারণ করা। তিনি কেপলার ১৮৬এফ সনাক্তকরণের জন্য সর্বাধিক পরিচিত। এটি সূর্য ব্যতীত অন্য কোনও নক্ষত্রের বাসযোগ্য অঞ্চলে পাওয়া প্রথম পৃথিবীর আকারের গ্রহ।

## প্রারম্ভিক জীবন এবং শিক্ষা
এলিসা কুইন্টানার জন্ম নিউ মেক্সিকোর সিলভার সিটিতে। তার বাবা লেরয় কুইন্টানা একজন চিকানো কবি এবং তার দাদা ছিলেন একজন খনি শ্রমিক যিনি হলিউডের কালো তালিকাভুক্ত চলচ্চিত্র "সল্ট অফ দ্য আর্থ" -এ অভিনয় করেছিলেন। ৯ বছর বয়সে এলিসা তার পরিবারের সঙ্গে স্যান ডিয়েগোতে চলে আসেন। তিনি গ্রসমন্ট কলেজে পড়াশোনা করেন এবং পরে সান দিয়েগোর ক্যালিফোর্নিয়া বিশ্ববিদ্যালয়ে স্থানান্তরিত হন, সেখানে তিনি পদার্থবিদ্যায় স্নাতক ডিগ্রি অর্জন করেন। স্নাতক ডিগ্রি অর্জনের সময় তিনি কিডস্যাট প্রোগ্রামে (পরে আর্থক্যাম নামকরণ করা হয়) প্রথম মার্কিন মহিলা মহাকাশচারী স্যালি রাইডের সাথে জ্যোতির্গতিবিজ্ঞানের উপর কাজ করেন। সেই সময় স্যালি রাইড সান দিয়েগোতে অধ্যাপক ছিলেন।

এলিসা মিশিগান বিশ্ববিদ্যালয় থেকে মহাকাশ বিজ্ঞান এবং পদার্থবিজ্ঞান উভয় বিষয়ে স্নাতকোত্তর ডিগ্রি অর্জন করেন। ২০০৪ সালে মিশিগান বিশ্ববিদ্যালয় থেকে তিনি পদার্থবিজ্ঞানে পিএইচডি ডিগ্রি লাভ করেন। তার পিএইচডি গবেষণার বিষয়বস্তু ছিল যুগ্ম তারা ব্যবস্থায় গ্রহ গঠনের বিষয় নিয়ে। আলফা সেন্টরাই ব্যবস্থায় গ্রহ গঠন হতে পারে কিনা তা নিয়ে গবেষণা করা জ্যোতির্বিজ্ঞানীদের মধ্যে এলিসাই প্রথম ছিলেন।

## কর্মজীবন এবং গবেষণা
এলিসা ২০০৬ থেকে ২০১৭ সাল পর্যন্ত নাসা আমেস রিসার্চ সেন্টারে নাসা কেপলার মিশন দলের সদস্য ছিলেন। তিনি কেপলার পাইপলাইন তৈরির একজন বৈজ্ঞানিক সফটওয়্যার প্রকৌশল হিসেবে কাজ করেন। এই কাজের কৃতিত্বের জন্য তিনি ২০১০ সালে নাসার *সফটওয়্যার অফ দ্য ইয়ার পুরস্কার* পান। জ্যোতির্বিজ্ঞানীদের যে দল প্রথম পাথুরে বহির্গ্রহ কেপলার-১০বি আবিষ্কার করেন সেই দলের মধ্যে তিনিও একজন ছিলেন। এই কেপলার-১০বি বহির্গ্রহটি অন্য নক্ষত্র কেপলার-২২বি- এর বাসযোগ্য অঞ্চলে প্রদক্ষিণকারী প্রথম বহির্গ্রহ। প্রথম পৃথিবী-আকারের বহির্গ্রহ কেপলার-২০ই আবিষ্কারক জ্যোতির্বিজ্ঞানী দলের সঙ্গেও এলিসা কুইন্টানা যুক্ত ছিলেন। ২০১৪ সালে তিনি এমন দলের নেতৃত্ব দিয়েছিলেন যারা কেপলার-১৮৬এফ আবিষ্কার করেন। এটি একটি পৃথিবীর আকারের বহির্গ্রহ যা একটি লাল বামন নক্ষত্রের বাসযোগ্য অঞ্চলে প্রদক্ষিণ করে। এই আবিষ্কার ''সায়েন্স'' নামক বিজ্ঞান সাময়িকীতে প্রকাশিত হয়েছিল।

এলিসা বহির্গ্রহের উপর মহাজাগতিক বস্তুর বিশালাকার আঘাতের কম্পাঙ্ক অধ্যয়ন করছেন এবং পৃথিবীর সাথে তাদের কম্পাঙ্কের তুলনা করছেন। ২০১৭ সালে, তিনি মেরিল্যান্ডের *গডার্ড স্পেস ফ্লাইট সেন্টার*-এ চলে আসেন, সেখানে তিনি ন্যান্সি গ্রেস রোমান মহাকাশ দূরবীক্ষণ যন্ত্রের (পূর্বে *ওয়াইড ফিল্ড ইনফ্রারেড সার্ভে টেলিস্কোপ* নামে পরিচিত) ডেপুটি প্রজেক্ট সায়েন্টিস্ট হিসাবে যোগ দেন। তিনি *ট্রানজিটিং এক্সোপ্ল্যানেট সার্ভে স্যাটেলাইট*-এর ডেপুটি প্রজেক্ট সায়েন্টিস্ট হিসেবে কাজ করেন।

এলিসা কয়েকজন মহিলা স্পেনীয় জ্যোতির্বিজ্ঞানীদের মধ্যে একজন।
 
## সম্মাননা এবং পুরস্কার
২০১৪ সালে তিনি *লুপে ওন্টিভেরোস* ড্রিম পুরস্কার পান কেপলার-১৮৬এফ আবিষ্কারের জন্য *এসটিইএম*-এর গ্রেট মাইন্ডস থেকে ২০১৫ সালের বর্ষসেরা বিজ্ঞানী পুরস্কার দিয়ে তাকে সম্মান জানানো হয়। ২০১৯ সালে তাকে গডার্ড স্পেস ফ্লাইট সেন্টার সম্মাননা পুরস্কার দেওয়া হয়। ২০২০ সালে সম্মাননা পুরষ্কার - সমান কর্মসংস্থান সুযোগ পদক দিয়ে তাকে সম্মান জানানো হয়।

## নির্বাচিত প্রকাশনার তথ্যসূচি
এলিসা কুইন্টানা জ্যোতির্বিজ্ঞানের বিভিন্ন বিষয়ের উপর, বিশেষ করে কেপলার মিশনের উপর অনেক গবেষণাপত্র প্রকাশ করেছেন। 
* বোরুকি, ডব্লিউজে, কচ, ডি., **কুইন্টানা, ই.**, বাসরি, জি., বাটালহা, এন., ব্রাউন, টি., ক্যাল্ডওয়েল, ডি., ... এবং প্রসা, এ. (২০১০),কেপলার গ্রহ-সনাক্তকরণ মিশন: ভূমিকা এবং প্রথম ফলাফল, বিজ্ঞান, ৩২৭(৫৯৬৮), ৯৭৭-৯৮০।
* কচ, ডিজি, বোরুকি, ডব্লিউজে, **কুইন্টানা, ই.** , বাসরি, জি., বাটালহা, এনএম, ব্রাউন, টিএম, ক্যাল্ডওয়েল, ডি., ... এবং উ, এইচ. (২০১০), মিশন ডিজাইন, বাস্তবায়িত ফটোমেট্রিক কর্মক্ষমতা এবং প্রাথমিক বিজ্ঞান, দ্য অ্যাস্ট্রোফিজিক্যাল জার্নাল লেটারস, ৭১৩(২), এল৭৯।
* জেনকিন্স, জেএম, ক্যাল্ডওয়েল, ডিএ, চন্দ্রশেখরন, এইচ., টুইকেন, জেডি, ব্রাইসন, এসটি, **কুইন্টানা, ই.** ভি., ... এবং বোরুকি, ডব্লিউজে (২০১০), কেপলার বিজ্ঞান প্রক্রিয়াকরণ পাইপলাইনের সংক্ষিপ্তসার, দ্য অ্যাস্ট্রোফিজিক্যাল জার্নাল লেটারস, ৭১৩(২), এল৮৭।
* **কুইন্টানা, ই.** ভি., অ্যাডামস, এফসি, লিসাউয়ার, জেজে, এবং চেম্বারস, জেই (২০০৭), যুগ্ম তারা ব্যবস্থার মধ্যে পৃথক নক্ষত্রের চারপাশে স্থলজ গ্রহের গঠন , দ্য অ্যাস্ট্রোফিজিক্যাল জার্নাল, ৬৬০(১), ৮০৭।

## তথ্যসূত্র

বিষয়শ্রেণী:১৯৭৩-এ জন্ম
বিষয়শ্রেণী:জীবিত ব্যক্তি
বিষয়শ্রেণী:মার্কিন নারী জ্যোতির্বিজ্ঞানী
বিষয়শ্রেণী:মিশিগান বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ক্যালিফোর্নিয়া বিশ্ববিদ্যালয়, সান দিয়েগোর প্রাক্তন শিক্ষার্থী
বিষয়শ্রেণী:বহির্গ্রহ আবিষ্কারক